[Foto’s] Talle polisiebeamptes vas by grensposFoto: Verskaf Brig. Hangwani Mulaudzi, woordvoerder van die Valke, het gesê 16 van die verdagtes is polisiebeamptes wat by die Kopfontein-grenspos gestasioneer was, terwyl die ander twee polisiebeamptes onderskeidelik vir die voertuigidentifikasie-eenheid en die Swarturrgens-speurdiens werk. Die ander twee verdagtes is werknemers van die departement van binnelandse sake. Volgens Mulaudzi het die verdagtes glo omkoopgeld van mense wat die grens oorgesteek het, aanvaar. “Die beamptes het glo mense en voertuie toegelaat om die land binne te kom en te verlaat sonder om te verseker dat hulle die nodige dokumentasie het,” het Mulaudzi gesê. Lt.genl. Mthandazo Ntlemeza, hoof van die Valke, het sy skok oor die voorval uitgespreek. “Wat gebeur het, kan nie gevier word nie. Dit is ŉ verleentheid vir die land, die SAPD, die departement van binnelandse sake en die families van die verdagtes. Die arrestasies moet as ŉ waarskuwing dien vir alle korrupte beamptes wat by die land se grensposte werk, dat ons hulle ook sal vastrek.” Die verdagtes sal Donderdag in die Zeerust-landdroshof verskyn op aanklagte van bedrog en korrupsie.